Endi ipak sanoati korxonalarida Xitoy, Yaponiya va Koreyadan ikki nafardan mutaxassis bo‘ladi

8-avgust kuni “O‘zbekipaksanoat” uyushmasi “Pillachilik tizimida yuz berayotgan yangilanishlar va sohaga jalb etilayotgan investitsion loyihalar” mavzusida matbuot anjumani o‘tkazdi. Bu haqda “O‘zbekiston 24” telekanali xabar berdi.

Prezidentning 29-martdagi “O‘zbekipaksanoat” uyushmasi faoliyatini tashkil etish chora-tadbirlari to‘g‘risida”gi qarori natijasida 2023-yilgacha tizimdagi korxona va tashkilotlarga soliq imtiyozlari va boshqa qator preferensiyalar berildi. Uyushma tarkibidagi tashkilotlar, ipak qurti urug‘ini ishlab chiqarish, pillani tayyorlash va qayta ishlash tashkilotlari olib keladigan pilla yigirish va ipak gazlama to‘qish dastgohlarining ehtiyot qismlari, tut daraxti ko‘chatlari, ipak qurtining superelita, elita va sanoat urug‘lari bojxona to‘lovlaridan, uy sharoitida tirik pilla yetishtirish bilan shug‘ullanuvchi kasanachilar daromad solig‘i to‘lashdan ozod qilindi.
Pillachilik tarmog‘iga jalb etiladigan xorijiy mutaxassislarga konsullik va boshqa yig‘imlar undirilmasdan kirish vizalari rasmiylashtiriladi, davlat boji undirilmasdan ko‘p martalik vizalar berish, muddatini uzaytirish, vaqtincha yashash joyida vaqtincha ro‘yxatdan o‘tkazish va muddatini uzaytirish amalga oshiriladi.
2020-yilgacha har bir ipak qurti urug‘i yetishtiruvchi zavodda chet ellik investor ishtiroki ta’minlanadi. Ana shunda tizimdagi har bir korxonada Xitoy, Yaponiya yoki Janubiy Koreyadan kelib, doimiy ishlaydigan ikkita xorijiy mutaxassis bo‘ladi. 2020-yilga kelib ipak qurti urug‘ining kamida 50 foizini mamlakatda yetishtiriladi. Ayni vaqtda tizimda 200 dan ortiq korxona bo‘lib, uning salkam qirqtasi qayta ishlash bilan shug‘ullanmoqda. Kelgusida xorijning malakali mutaxassislari bilan hamkorlik qilinsa, ularning imkoniyati yanada oshadi.
Hozirga qadar “O‘zbekipaksanoat” uyushmasi ko‘plab xorijiy kompaniyalar bilan hamkorlik borasida shartnomalar imzoladi. Misol uchun, yaqinda XXRning Shandong Guang Tong Silkworm eggs Co.LTD bilan 2018-yilda Navoiy va Qashqadaryo viloyatlarida elita ipak qurti urug‘i ishlab chiqarish zavodi barpo etish borasida kelishuvga erishildi.